ପୁରୀଃ ଆଜି ହେଉଛି ମାର୍ଗଶିର ଶୁକ୍ଳ ପକ୍ଷ ପ୍ରତିପଦା . ଦେବ ଦୀପାବଳି ଅବସରରେ ଶ୍ରୀମନ୍ଦିରରେ ସ୍ୱତନ୍ତ୍ର ନୀତିକ୍ରାନ୍ତି ଅନୁଷ୍ଠିତ ହେଉଛି। ମହାପ୍ରଭୁ ଆଜି ପବିତ୍ର ଦେବ ଦୀପାବଳିର ପ୍ରତିପଦା ତିଥିରେ ନନ୍ଦ-ଯଶୋଦା, ଦେବକୀ-ବସୁଦେବ, ଇନ୍ଦ୍ରଦ୍ୟୁମ୍ନ-ରାଣୀ ଗୁଣ୍ଡିଚାଙ୍କ ଉଦ୍ଦେଶ୍ୟରେ ଦୀପଦାନ କରିବେ ।
ଦୀପ ଆଲୋକରେ ଉଜ୍ଜ୍ୱଳମୟ ହୋଇଉଠିବ ଶ୍ରୀମନ୍ଦିର ପରିସର । ଦେବ ଦୀପାବଳିରେ ମହାପ୍ରଭୁ ତାଙ୍କର ପିତୃପୁରୁଷଙ୍କ ଉଦ୍ଦେଶ୍ୟରେ ଦୀପ ଦାନ କରିଥାନ୍ତି । ଆଜି ଦ୍ୱିପ୍ରହର ଧୂପ ପରେ ମହାପ୍ରଭୁ ଶ୍ରାଦ୍ଧ ବେଶରେ ଭକ୍ତଙ୍କୁ ଦର୍ଶନ ଦେଇଥାନ୍ତି । ସଂନ୍ଧ୍ୟାଧୂପ ପରେ ପୁଜାପଣ୍ଡା ସେବକଙ୍କ ଦ୍ୱାରା ସଂସ୍କାର ହୋଇଥିବା ତିନୋଟି ମହାଦୀପକୁ ଚୁନରା ସେବକଙ୍କୁ ଦିଆଯାଏ। ଚୁନରା ସେବକ ଏହି ତିନୋଟି ମହାଦୀପକୁ ବଡଦେଉଳ, ଜଗମୋହନ ଓ ଭୋଗମଣ୍ଡପ ଉପରେ ଜାଳିଥାନ୍ତି ।
ରତ୍ନ ସିଂହାସନ ତଳେ ଅରୁଆ ଚାଉଳରେ ପ୍ରସ୍ତୁତ ଗଛଟିଏ ଓ ୨୮ଟି ଦୀପ ସଂସ୍କାର ହୋଇ ରହିଥାଏ। ଏହା ପ୍ରଭୁଙ୍କ ଉଦ୍ଦେଶ୍ୟରେ ଲାଗିଥାଏ। ନଅଟି ଦୀପ ବଳଭଦ୍ର, ଦଶଟି ଜଗନ୍ନାଥ ଓ ନଅଟି ଦେବୀ ସୁଭଦ୍ରାଙ୍କ ଉଦ୍ଦେଶ୍ୟରେ ଲାଗିହୋଇଥାଏ । ସେହିପରି ଜୟବିଜୟ ଦ୍ୱାର ନିକଟରେ ମଧ୍ୟ ଚାଉଳ ଗଛ ସହ ଦୀପ ଦାନ କରାଯାଏ ।
